生朝無以自慰作留貧薦一杯
作者：王炎
朝代：宋

paragraphs: 私居飯半菽，官舍食無肉。
何乃太清生，囊無一錢蓄。
人言骨相寒，有智不如福。
貧者輕於葉，富者重如玉。
輕重信然否，世情手翻覆。
相彼守錢虜，無厭溪壑欲。
口不談古今，枵然瓠壺腹。
渠固笑我癯，我亦笑渠俗。
珊瑚數十株，胡椒八百斛。
冥冥鬼瞰室，一跌赤其族。
未若貧而安，高枕睡常熟。
我我雲溪陽，欹側數椽屋。
屋後蒔菘韭，屋前種梅竹。
室中四立壁，但有書可讀。
世故驅我來，營此升斗粟。
仕不上青雲，何如返耕牧。
頗怪草玄翁，乃謂貧可逐。
卒歲一布裘，終朝一饘粥。
此外何所求，吾生無不足。